**Predkladacia správa**

Ministerstvo financií SR, vychádzajúc z návrhu Plánu legislatívnych úloh vlády Slovenskej republiky na 2. polrok 2020, predkladá návrh zákona, ktorým sa mení a dopĺňa zákon č. 523/2004 Z. z. o rozpočtových pravidlách verejnej správy a o zmene a doplnení niektorých zákonov v znení neskorších predpisov (ďalej len „zákon“).

Novelou zákona sa zabezpečí naplnenie cieľov deklarovaných v Programovom vyhlásení vlády Slovenskej republiky na roky 2020 - 2024 vo vzťahu k posilneniu transparentnosti verejných financií precizovaním pravidiel pre tvorbu a použitie rezerv v štátnom rozpočte, úpravou náležitostí informácie o hospodárení s rozpočtovými rezervami, úpravou podmienok pri poskytovaní návratných finančných výpomocí zo štátnych finančných aktív právnickým osobám vrátane obcí a vyšších územných celkov, ako aj stanovením povinnosti zverejňovať očakávanú skutočnosť bežného rozpočtového roka v porovnaní so schváleným rozpočtom verejnej správy na bežný rozpočtový rok.

Novelou sa zároveň navrhuje zamedziť, aby návrh rozpočtu verejnej správy obsahoval daňové a odvodové príjmy, ktoré neboli obsiahnuté v prognóze Výboru pre daňové prognózy.

Súčasne sú v návrhu zapracované úpravy zákona vyplývajúce z potrieb aplikačnej praxe pri uplatňovaní zákona.

S cieľom zabezpečiť dostatočnú legisvakačnú lehotu na aplikáciu dotknutých ustanovení sa účinnosť zákona navrhuje od 1. januára 2021.

Prijatie návrhu zákona nebude mať vplyv na rozpočet verejnej správy, na podnikateľské prostredie, na informatizáciu spoločnosti, sociálne vplyvy, vplyvy na životné prostredie, na služby verejnej správy pre občana a na manželstvo, rodičovstvo a rodinu.

Návrh zákona nie je predmetom vnútrokomunitárneho pripomienkového konania.

Návrh zákona je v súlade s Ústavou Slovenskej republiky, ústavnými zákonmi, nálezmi Ústavného súdu Slovenskej republiky, inými zákonmi, medzinárodnými zmluvami a inými medzinárodnými dokumentmi, ktorými je Slovenská republika viazaná a s právom Európskej únie.

Návrh zákona bol predmetom medzirezortného pripomienkového konania, ktorého výsledky sú uvedené vo vyhodnotení pripomienkového konania. Návrh zákona sa na rokovanie Legislatívnej rady vlády SR predkladá s rozpormi s Ministerstvom investícií, regionálneho rozvoja a informatizácie SR, Ministerstvom školstva, vedy, výskumu a športu SR, Ministerstvom kultúry SR.